Diari Oficial de la Generalitat Valenciana


Sumari del DOGV 5162, del 26-12-2005 (2005/13133)

RESOLUCIÓ de 29 de novembre de 2005, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació de l'Acord d'Intencions entre la Generalitat i la Secretaria de Planificació i Programació de la Presidència del Govern de la República de Guatemala, per a la realització d'un programa integral de desenvolupament socioeconòmic sostenible i de protecció mediambiental al Departament de Quiché (Guatemala).
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5162

Data del DOGV
:   26-12-2005

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2005/13966


Data del document
:   29-11-2005

Organisme emissor
:   Presidència de la Generalitat

Tipus de document
:   Resolució

Descriptors 

:   * cooperació administrativa
    * cooperació internacional
    * Guatemala
    * ajuda al desenvolupament

RESOLUCIÓ de 29 de novembre de 2005, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació de l'Acord d'Intencions entre la Generalitat i la Secretaria de Planificació i Programació de la Presidència del Govern de la República de Guatemala, per a la realització d'un programa integral de desenvolupament socioeconòmic sostenible i de protecció mediambiental al Departament de Quiché (Guatemala). [2005/X13474]
  
Subscrit, després de la tramitació prèvia reglamentària, entre la Generalitat Valenciana i la Secretaria de Planificació i Programació de la Presidència del Govern de la República de Guatemala, el 26 de setembre de 2005, un Acord d'Intencions per a la realització d'un programa integral de desenvolupament socioeconòmic sostenible i de protecció mediambiental al Departament de Quiché (Guatemala), i en compliment del que establix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Acord, que ha quedat inscrit en el Registre de Convenis amb el número 0689/2005, i que figura com a annex d'esta resolució.
  
València, 29 de novembre de 2005.- El director general de Relacions amb les Corts i Secretariat del Govern: Antonio V. Peral Villar.
  
ACORD d'intencions entre la Generalitat i la Secretaria de Planificació i Programació de la Presidència del Govern de la República de Guatemala, per a la realització d'un programa integral de desenvolupament socioeconòmic sostenible i de protecció mediambiental al Departament de Quiché (Guatemala).
  
En València, 26 de setembre de 2005
  
Reunits:
  
La Generalitat, representada per la consellera de Cooperació i Participació del Consell de la Generalitat, l'Honorable Senyora Gema Amor Pérez, especialment facultada per a este acte per Acord del Consell de la Generalitat, de data 23 de setembre.
  
La República de Guatemala, representada pel secretari de Planificació i Programació de la Presidència del Govern de Guatemala, Dr. Hugo Eduardo Beteta Méndez-Ruiz
  
Ambdós intervinents, en la representació que exercixen, es reconeixen capacitat legal suficient per a la subscripció del present acord i, a este efecte,
  
Exposen:
  
I. La solidaritat amb els països més desfavorits és un dels principis bàsics assumits pel Consell de la Generalitat a través del Programa Internacional de Cooperació al Desenvolupament, un dels objectius del qual és contribuir, mitjançant accions institucionals, al desenvolupament d'estos països donant suport a les seues accions d'autopromoció socioeconòmica, cientificotècnica, cultural i de reorganització administrativa.
  
II. La Secretaria de Planificació i Programació de la Presidència (d'ara en avant, SEGEPLAN) és l'òrgan de planificació de l'estat guatemalenc, establida com una institució de suport a les atribucions de la Presidència de la República de Guatemala, i com a tal li correspon coadjuvar a la formulació de la política general de desenvolupament del govern i avaluar la seua execució i efectes. SEGEPLAN té, entre altres competències, formular les polítiques i programes de cooperació internacional, així com prioritzar, gestionar, negociar, administrar i contractar l'obtenció de recursos de cooperació internacional no reemborsable per a complementar la disponibilitat de recursos nacionals, per a coadjuvar al desenvolupament del país i donar seguiment a la seua execució.
  
III. El Pla director de la Cooperació Valenciana 2004-2007, aprovat mitjançant Acord del Consell de la Generalitat de 7 de maig de 2004, establix que la Generalitat, per a portar a cap accions de cooperació bilateral, potenciarà els programes de caràcter integral en què participe un major nombre d'actors, que promoguen el desenvolupament de les comunitats de manera multidimensional.
  
IV. En desenvolupament del pla esmentat i des de la mateixa òptica, el Pla Anual de la Cooperació al Desenvolupament de la Generalitat 2005, aprovat per mitjà d'Acord del Consell de la Generalitat de 23 de desembre de 2004, preveu, entre les seues prioritats sectorials, l'atenció a les necessitats socials bàsiques, la protecció a les persones més vulnerables i la millora de les condicions econòmiques i generació d'ingressos dels col·lectius més desfavorits, i preveu especialment, com una de les estratègies d'intervenció per a 2005, el desenvolupament rural sostenible a Guatemala.
  
V. Ambdues institucions s'acullen al que s'establix en l'Acord Complementari General de Cooperació del Conveni Bàsic de Cooperació Científica i Tècnica, entre la República de Guatemala i el Regne d'Espanya, subscrit el 10 de març de 1988.
  
VI. Les prioritats sectorials i geogràfiques de la Generalitat per al desenvolupament de Guatemala han quedat paleses en l'acta de la VI Reunió de la Comissió Mixta Hispano-Guatemalenca de Cooperació, firmada el passat 18 de maig de 2005, i que determina les estratègies de la cooperació espanyola en este país per als pròxims quatre anys.
  
Sent d'interés per als intervinents el desenvolupament de programes i projectes de cooperació, establixen el present acord segons les següents
  
Clàusules:
  
Primera. Objecte de l'acord
  
L'objecte del present acord és unir esforços financers i de gestió per al desenvolupament d'un programa integral que fomente la cobertura de necessitats socials bàsiques, el desenvolupament socioeconòmic sostenible i la protecció mediambiental de la regió de Quiché, a l'altiplà guatemalenc, amb especial atenció a les dones i la població indígena.
  
Segona. Compromisos de la Generalitat
  
La Generalitat, a través del programa de cooperació al desenvolupament, aportarà ajuda econòmica per a la col·laboració específica. Esta es determinarà a través de la subscripció, si és el cas, dels oportuns convenis singularitzats, en què es fixarà l'objecte concret de cada actuació, l'abast de l'aportació econòmica de la Generalitat, així com el termini de vigència d'estos convenis; tot això condicionat a les quantitats màximes disponibles a tal fi en el pressupost en vigor en la data de la subscripció d'estos.
  
Tercera. Compromisos de SEGEPLAN
  
La Secretaria de Planificació i Programació de la Presidència participarà en totes les activitats conduents al compliment de l'objecte del present acord, particularment donant suport i facilitant la complementarietat necessària de la infraestructura física a l'àrea d'este.
  
Així mateix, col·laborarà en l'execució dels convenis que oportunament se subscriguen amb les ONGD espanyoles.
  
D'altra banda, assegurarà tot el suport al personal expatriat i al personal consultor contractat per a l'execució del programa, com també facilitarà la solució d'eventuals problemes.
  
SEGEPLAN proporcionarà totes les informacions tècniques i administratives disponibles i necessàries per a la implementació del programa; igualment, col·laborarà amb les unitats executores corresponents en la gestió duanera dels béns i equipaments necessaris per a l'execució de les activitats programades.
  
Finalment, tindrà en compte els objectius marcats en el programa integral objecte d'este acord en l'elaboració dels futurs plans de desenvolupament del país, de tal manera que es garantisca la durabilitat i sostenibilitat del programa.
  
Quarta. Subscripció de convenis singularitzats
  
La intervenció a realitzar per al compliment d'este acord es portarà a cap a través de ONGD espanyoles especialitzades en el desenvolupament rural i amb presència a la zona.
  
Quinta. Integració de la Comissió de Seguiment de l'acord d'intencions
  
Els intervinents integraran una Comissió de Seguiment del present acord, conformada per un representant de SEGEPLAN i dos representants de la Generalitat, un dels quals assumirà la presidència de la comissió, els fins de la qual seran:
  
I. Avaluar el compliment i donar seguiment als compromisos que s'assumisquen a través dels convenis singularitzats.
  
II. Brindar solucions a qualsevol punt que se suscite en l'aplicació o interpretació del present acord o dels convenis singularitzats que se subscriguen.
  
III. Reportar i donar a conéixer als intervinents els avanços que s'obtinguen en el compliment de l'objecte d'este acord i dels convenis singularitzats que se'n deriven.
  
IV. Elaborar un informe de les activitats desenvolupades en el marc del present acord.
  
La dita comissió es reunirà amb la periodicitat que es requerisca, d'acord amb la naturalesa dels assumptes a tractar, i el seu funcionament es realitzarà basant-se en les regles que la mateixa comissió emeta.
  
Sexta. Durada i vigència de l'acord.
  
El present acord d'intencions entrarà en vigor en el moment de la firma d'este per un període d'un any, i serà renovable automàticament per períodes d'un any, fins a quatre anys, tret que una de les parts manifeste el seu desig de no continuar la col·laboració amb una antelació de tres mesos al venciment de l'acord en vigor.
  
I en prova de conformitat els intervinents subscriuen el present conveni en exemplar triplicat al lloc i en la data indicats a l'inici.
  
La consellera de Cooperació i Participació,
  
GEMA AMOR PÉREZ
  
El secretari de Planificació i Programació de la Presidència del Govern de Guatemala,